A BIZOTTSÁG 1112/2008/EK RENDELETE
(2008. november 10.)
A marha- és borjúhúsból készült egyes tartósított termékekre nyújtott export-visszatérítések alkalmazására vonatkozó különös részletes szabályokról szóló 1731/2006/EK rendelet módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a mezőgazdasági piacok közös szervezésének létrehozásáról, valamint egyes mezőgazdasági termékekre vonatkozó egyedi rendelkezésekről szóló, 2007. október 22-i 1234/2007/EK tanácsi rendeletre („az egységes közös piacszervezésről szóló rendelet”) (1) és különösen annak 170. cikkére, figyelemmel 4. cikkére is,
mivel:
(1)
Az 1731/2006/EK bizottsági rendelet (2) előírja azon intézkedéseket és feltételeket, amelyekkel biztosítható, hogy az export-visszatérítés alapjául szolgáló tartósított termékek kizárólag a Közösségből származó marha- vagy borjúhúsból készülhessenek.
(2)
Bebizonyosodott, hogy az 1731/2006/EK rendelet által előírt, a vámhatóságokhoz benyújtott hús előállítására vonatkozó követelmények felesleges gyakorlati nehézségeket okoznak a gazdasági szereplők számára. A rendeletben előírt kiviteli vámalakiságok pedig megnehezítik azon tagállamok vámhatóságainak munkáját, ahol már elektronikus vámkezelési rendszereket használnak.
(3)
Az 1731/2006/EK rendelet végrehajtásának megkönnyítése érdekében egyszerűsíteni kell a vámhatóságokhoz benyújtott húsra vonatkozó előállítási követelményeket és kiviteli vámalakiságokat, biztosítva ugyanakkor a vámhatósági ellenőrzés hatékonyságát és átláthatóságát.
(4)
Az 1731/2006/EK rendeletet ennek megfelelően módosítani kell.
(5)
Az e rendeletben előírt intézkedések összhangban vannak a mezőgazdasági piacok közös szervezésével foglalkozó irányítóbizottság véleményével,
ELFOGADTA EZT A RENDELETET:
1. cikk
Az 1731/2006/EK rendelet a következőképpen módosul:
1.
A 3. cikk (1) bekezdésének harmadik albekezdése helyébe a következő szöveg lép:
„A húst úgy kell csomagolni és címkézni, hogy egyértelműen azonosítható és a kísérő nyilatkozattal könnyen összepárosítható legyen.”
2.
A 6. cikk (1) bekezdése helyébe a következő szöveg lép:
„(1) A gazdasági szereplő az e rendelet 3. cikkének (1) bekezdésében említett nyilatkozat(ok) referenciaszámát, valamint az ezeknek megfelelően exportálandó tartósított termékek mennyiségét és azonosító jelzéseit a 800/1999/EK rendelet 5. cikkében említett kiviteli nyilatkozato(ko)n tünteti fel.”
2. cikk
Ez a rendelet az Európai Unió Hivatalos Lapjában való kihirdetését követő harmadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2008. november 10-én.